
Uvod


Medicinska etika i medicinsko pravo mogu se obuhvatiti zajedničkim nazivom medicinska deontologija. Razmišljao sam da li da to bude i naslov ovog poglavlja. Odustao sam, ipak, zato što termin medicinska deontologija nije udomaćen u našoj literaturi.


Medicinska deontologija (grčki deon – dužnost i logos – govor, nauka = termin koji je prvi upotrijebio Jeremy Bentham, engleski filozof u svom djelu "Deontologija" (1834)) proučava i utvrđuje dužnosti medicinskih radnika. U tom smislu ona se dobrim dijelom podudara sa medicinskom etikom. Ipak, medicinska deontologija je nešto širi pojam. Ona obuhvaća ne samo etička načela, već i pozitivne pravne propise koji reguliraju rad u oblasti medicine. Medicinska deontologija pokriva, prema tome, moralne i pravne dužnosti medicinskih radnika. Njihovo nepoštivanje dovodi do moralne odnosno pravne odgovornosti. Iz naprijed iznesenog jasno proizlazi da je medicinska deontologija od ogromnog značaja i za medicinu u cjelini i za svakog pojedinačnog medicinskog radnika.


Medicinska deontologija počiva na dva svoja stupa. Jedan je medicinska etika, a drugi medicinskog pravo, odnosno pravni propisi koji reguliraju rad na zaštiti i unapređenju zdravlja.


Gotovo sve stručne discipline imaju svoju profesionalnu etiku. To posebno važi za one koje se na bilo koji način bave ljudima. Među njima, zbog specifičnosti svog poziva, medicina zauzima posebno mjesto. Etika sadrži načela koja reguliraju rad pripadnika struke, tj. njihov odnos sa korisnicima usluga kao i aktivnosti koje oni sprovode. Etička načela predstavljaju, u stvari, postignutu suglasnost unutar struke o ponašanju koje je obvezujuće za sve njene pripadnike. Ona odražavaju, između ostalog, i stručna i naučna dostignuća profesije, ali uzimaju u obzir i zahtjeve društvene zajednice, pa se stoga nužno mijenjaju tijekom vremena. Svojom etikom stručne discipline uspostavljaju unutrašnju kontrolu nad radom svojih pripadnika. One na taj način osiguravaju svoj identitet i štite svoje područje angažiranja kao i sve što se u njoj poduzima. Profesionalna etika tako osigurava stručnoj disciplini bolju prihvaćenost u društvenoj zajednici i povoljniji položaj u njoj.


Medicinska etika predstavlja, u stvari, skup načela odnosno pravila ponašanja kojima medicinski radnik mora da se rukovodi kada donosi odluke što je ispravno a što pogrešno, što je dozvoljeno a što zabranjeno, što je dobro a što loše za pacijenta, ali i za društvenu zajednicu. Donošenje ovih odluka često nije lako. Ima etičkih načela koji mogu doći u koliziju, što dovodi do etičkih dilema, koje se ponekad teško razrješavaju. Uzmimo na primjer, obavezu liječnika da vodi računa o interesima pacijenta i da čuva njegovu liječničku tajnu. Istovremeno, međutim, on mora da se brine i o interesima zajednice odnosno drugih osoba. Ima slučajeva kada bi zdravlje, pa i život tih drugih osoba mogli biti ugroženi bez otkrivanja liječničke tajne. Medicinska etika pomaže razrješavanju ovakvih i sličnih dilema.


Drugi stup na kome počiva medicinska deontologija čine pravni propisi koji reguliraju u najširem smislu tog pojma rad na zaštiti i unapređenju zdravlja, tj. područje rada i aktivnosti 

medicinskih radnika. I ovi se pravni propisi, pod utjecajem društvenih, ekonomskih, kulturnih i drugih promjena, mijenjaju. Društvena zajednica ovim propisima nastoji da zaštiti prava i interese svojih članova. Njima ona uspostavlja vanjsku kontrolu nad radom medicinskih radnika.


Razmatranje medicinske etike i medicinskog prava nije moguće bez posebnog osvrta na psihijatriju. Psihijatrija je, po mnogo čemu, specifična grana medicine. Za psihijatriju veže ista etička načela i pravni propisi kao i za sve ostale medicinske discipline. Međutim, njene specifičnosti nalažu potrebu dopunske razrade i etičkih načela i pravnih propisa. Ovaj se rad sreće sa mnogim teško rješivim problemima. Njemu se, stoga, kao i zbog sve bržeg stručnog i naučnog razvoja ove medicinske grane, tijekom posljednjih par decenija poklanja velika pažnja. Pored psihijatara i pravnika, u tom radu sudjeluju i psiholozi, sociolozi, kulturni antropolozi, filozofi i drugi, ili, kraće i točnije rečeno, pripadnici svih stručnih i naučnih disciplina koje se na bilo koji način bave zdravim i bolesnim čovjekom, njegovom životnom sredinom i uvjetima življenja. Vrijedi spomenuti da se ova multidisciplinarna suradnja na polju psihijatrije pozitivno odražava i na razvoj i usavršavanje medicinske etike u cjelini kao i na poboljšanje pravne regulative u medicini uopće. 


Na razvoj medicinske, pa u okviru nje i psihijatrijske etike kao i na razvoj medicinskog prava, posljednjih decenija sve snažnije utječe pokret za zaštitu osnovnih ljudskih i građanskih prava čovjeka i, posebno, bolesnih i hendikepiranih osoba. I Ujedinjeni Narodi poklanjaju ovim pitanjima sve veću pozornost. Poslije Deklaracije o ljudskim pravima (1948), Deklaracije o pravima mentalno retardiranih (1971) i Deklaracije o pravima invalidnih osoba (1976), usvojeni su i "Načela zaštite osoba sa mentalnim oboljenjima i unapređenja zaštite mentalnog zdravlja" (1991). Ujedinjeni Narodi zahtijevaju da zemlje članice, polazeći od ovih dokumenata, jasno definiraju zakone i druge propise koji reguliraju osnovna ljudska i građanska prava ovih ljudi kao i da uspostave efikasne službe i mehanizme za njihovu primjenu i kontrolu. Mada ovim dokumentima nisu obuhvaćeni svi pravni, medicinski, socijalni, ekonomski, pa ni etički aspekti sa kojima se medicina u svom radu susreće, oni predstavljaju, svakako, polaznu osnovu koja se mora uzeti u obzir i u izgradnji i daljem usavršavanju ne samo medicinskog prava, već i medicinske etike.


Značajan doprinos u rješavanju brojnih problema koji stoje na putu daljeg razvoja i usavršavanja medicinske etike kao i medicinskog prava, daje Svjetsko medicinsko udruženje svojim deklaracijama, rezolucijama i preporukama. Ovi su dokumenti, tijekom proteklih nekoliko decenija, pokrivali veliko područje angažiranja medicine. To isto važi i za Svjetsko psihijatrijsko udruženje kada je riječ o etici i pravnoj regulativi u psihijatriji. I Evropska zajednica ulaže velike napore na ovom polju u težnji da nađe najbolja rješenja, pa je u tom smislu izdala više obvezujućih dokumenata i preporuka za zemlje članice te Zajednice. Ovdje se ne smiju zaboraviti ni doprinosi internacionalnih udruženja psihologa, medicinskih sestara i drugih zdravstvenih suradnika. Smatrali smo da bi bilo korisno da se naša stručna javnost upozna sa ovim dokumentima.


Promjene u medicinskoj etičkoj i pravnoj regulativi u svijetu su tako brze da se sve teže prate. Naša medicina u cjelini i psihijatrija kao njena grana zapostavljaju ova, inače, izuzetno važna pitanja za dalji razvoj. Ova se primjedba odnosi na brojne druge stručne i naučne discipline, koje bi morale da u suradnji sa medicinskim radnicima daju svoj doprinos razvoju i medicinske etike i medicinskog prava da bi se bolje regulirao rad na zaštiti i unapređenju zdravlja stanovništva. Ne treba zaboraviti da aktualnost ovih pitanja u našoj zemlji već desetak i više godina potenciraju društvene promjene i teška ekonomska situacija koje se štetno odražava i na zdravlje i na zaštitu zdravlja stanovništva. Zavladala je svojevrsna kriza morala. Uz sve to, došlo je prilično brzo i do razvoja legalne i ilegalne privatne prakse koju, također, treba regulirati i etički i pravno. Nije nas zaobišao ni nalet onih koji se bave paramedicinom. Ukratko rečeno, preplavljeni smo brojnim problemima etičke i pravne prirode. Njih bi trebalo što prije riješiti uz pomoć i dobro organiziranu suradnju svih pozvanih.

Moral i etika – razgraničenje pojmova


Pojam morala je u tijesnoj vezi sa pojmom etike. Moral i etiku, međutim, ne treba poistovjećivati. Dok je moral određena pojava odnosno praksa u društvenom životu, etika je nauka o moralu kao društvenom fenomenu. (Na latinskom odnosno grčkom jeziku, moral i etika imaju isto značenje, što stvara određenu zabunu /moralis - običaj i ethos – običaj/. Osim toga, u cilju boljeg razumijevanja, treba reći da postoji i semantička distinkcija između termina moral i etika. Tako se, na primjer, termin moral više upotrebljava za one vrijednosti koje jedno društvo prihvaća kao univerzalne načeloe. Termin etika se, s druge strane, obično koristi za vrijednosne načeloe koji su relevantni za neki poseban kontekst, domenu aktivnosti ili profesiju.) 

Pod pojmom "moral" podrazumijeva se obično skup nepisanih društvenih normi na osnovu kojih ljudi oblikuju svoja rasuđivanja i svoja ponašanja u odnosima sa drugima u društvenoj zajednici odnosno u društvenoj grupi kojoj pripadaju. Norme se zasnivaju na opće usvojenim moralnim vrijednostima sa stanovišta dobra i zla, ispravnog i neispravnog, poštenog i nepoštenog i slično. Samim tim što utječe na stavove ljudi i njihove postupke prema drugima, što regulira odnose među njima, moral je važan činilac kohezije među ljudima koji pripadaju određenoj zajednici odnosno društvenoj grupi.


Pored moralnih, postoje i druge norme odnosno pravila ponašanja kojima se reguliraju društveni odnosi. To su, prije svega, običajne i pravne norme. Ovdje spadaju i religiozne norme.


Na osnovu moralnih normi donosimo svoj moralni sud o nekom čovjeku i tako dolazimo do zaključka da je on dobar/zao, moralan/amoralan, pošten/nepošten i slično. Pri tom se vrši i stupnjevanje tih procjena. Na osnovu istih normi donosimo svoj moralni sud i o samom sebi. Moralne norme se, dakle, pretvaraju u moralne sudove. I obratno, ti moralni sudovi služe daljem uobičavanju moralnih normi. Moralni sud, istovremeno, znači i poruku akteru, u smislu podrške, odobravanja itd. ili u smislu osude, zahtjeva da izmjeni svoje ponašanje i slično. Prema moralnim normama koje postoje u društvenoj zajednici oblikuje se karakter i postupanje ljudi.


Moralni sud se donosi na osnovu procjene karaktera i postupaka. Suđenje o karakteru nije moguće direktno. Ono se obavlja preko analize postupaka i to, ne preko onoga što su ti postupci proizveli, već uz pomoć procjene pobuda, motiva, namjera koje su do njih dovele. Na osnovu toga, procjenjuju se sa moralnog stajališta odgovornosti odnosno zasluge za postupanja. Sa tog stajališta, čovjek je odgovoran odnosno zaslužan samo za ono što je nastalo pod utjecajem njegove svjesne i slobodne volje, što je bilo predmet njegove slobodne voljne odluke i izbora. Ako je do postupka došlo uslijed, recimo, spleta slučajnih okolnosti, onda je takav postupak sa moralnog stajališta indiferentan. Procjena efekata nekoga postupka, koja se vrši sa socijalnog stajališta (koristan ili štetan) nije od bitnog značaja za donošenje moralnog suda o akteru, mada može da utječe na konačnu procjenu tj. konačan moralni sud u smislu izvjesnog potenciranja ili ublažavanja već donijetog zaključka o karakteru.


Procjene karaktera koje dovode do zaključka da je akter dobar čovjek, tj. moralno valjana ličnost ili suprotno, mogu biti iz raznih razloga pristrane. Osim toga često se dešava da se na osnovu procjene jedne osobine donosi pogrešno opći moralni sud o čovjeku. Zbog toga, treba imati u vidu da je za pouzdaniju procjenu morala neophodno, prije svega, dobro i svestrano sagledavanje pobuda, motiva, namjera koje stoje u osnovi nekog ponašanja.


Moralne sankcije oblikuju moral odnosno moralne norme. Sankcije mogu biti vanjske i unutrašnje. Vanjske sankcije u vidu nagrade osnovno kazne u najširem smislu tog pojma, sprovodi društvena zajednica i one zavise od poštovanja ili nepoštovanja moralnih normi. Unutrašnje sankcije potječu od naše savjesti koje procjenjuje naš lični karakter i ponašanja. U zavisnosti od te procjene javljaju se prijatna ili mučna osjećanja u vidu radosti, ponosa ili grižnje savjesti, kajanja i slično. Ovdje treba reći da naša savjest nije nepogrešiva i da ove procjene zavise od njene razvijenosti, od toga koliko je čovjek usvojio moralne normale. U tom pogledu postoje velike razlike među ljudima.


Moral ima svoj povijesni razvoj i mijenja se tijekom vremena. Čovjek je društveno biće i jedan od oblika njegove društvene svijesti je moralna svijest. Moral kao nadgradnja ima svoju samostalnost i povratno djeluje na društveno-ekonomske odnose i druge oblike nadgradnje. Društvo, drugim riječima iskazano, formira čovjeka, ali i čovjek formira društvo. Čovjek je istovremeno i kreatura i kreator društva.

Običajne norme i njihove karakteristike


Postoje dvije vrste običajnih normi. Jedne služe da bi se ovladalo prirodom. Primitivni čovjek ne poznajući uzročno-posljedične odnose sklon je da u svim predmetima i pojavama vidi prisustvo dobrog ili zlog duha. Služeći se magijom i ritualima pokušava da odobrovolji tog duha i tako smanji svoja strahovanja od nepoznatog. Ova nas vrsta običajnih normi ovdje ne interesira. Od mnogo većeg značaja za temu koju raspravljamo su običajne normale koje imaju za cilj da reguliraju društvene odnose i da ih tako usmjere da budu od koristi za opstanak društvene zajednice.


Običajne norme i običaji na njima uspostavljeni, predstavljaju najstariji oblik reguliranja društvenih odnosa u cilju održavanja i zaštite zajednice. Stihijski odnosno samom praksom uobličavaju se pravila ponašanja koja ukazuju što valja a što ne valja, što je dozvoljeno a što zabranjeno i slično. Nepoštivanje tih pravila iz kojih proizlaze običaji društvena zajednica kažnjava.


Običaji nastali u rodovskoj i plemenskoj zajednici nose u sebi klicu za razvoj i moralnih i pravnih normi. Običaji se ne mogu poistovjetiti sa moralom u suvremenom smislu tog pojma, mada je uobičajena upotreba termina običajni moral. Nastao u prvobitnoj zajednici, običajni moral vodi računa o interesima te zajednice, zapostavljajući interese pojedinaca. Običajne norme su najčešće usko ograničene na svoj rod odnosno pleme. Zabranjeno je, na primjer, pljačkanje i ubijanje svojih, ali ne i drugih. Običajne kazne su stroge i grube, bez prave moralne procjene ljudskih postupaka. Drugim riječima, ne cijene se moralne vrijednosti nekog postupka (motivi, namjere itd.), već samo posljedice po zajednicu. Tek sa rušenjem prvobitne zajednice, što je bio neophodan preduvjet za dalji razvoj ljudskog društva, došlo je do oslobađanja pojedinaca od stege ovog običajnog morala. Time se stvaraju potrebni uvjeti za razvoj morala u suvremenom smislu tog pojma, tj. za samosvjesno opredjeljivanje ličnosti za ponašanja odnosno djelovanja u skladu sa usvojenim moralnim vrijednostima.

Moral i pravo


Moral i pravo se, također, ne mogu poistovjetiti. Država na pravnim normama želi da zaštiti integritet društvene zajednice koju obuhvaća. Pravne norme pokušavaju štititi i interese pojedinaca i društvene interese. One reguliraju u klasnom društvu i odnose između vladajuće klase i podčinjenih klasa. Štite tako državu određenog društvenog uređenja i parcijalne klasne interese u njoj. Zbog toga su i ljudi pred zakonom često samo formalno jednaki. Državna prinuda u vidu pravne regulative kojom se reguliraju društveni odnosi ne pogađa sve podjednako, između ostalog i zbog njihove ekonomske nejednakosti, koja zavisi od klasnog položaja. Kant je stoga izrekao da "pravo u sebi ne sadrži ništa etičko – već samo prinudu". Mogli bismo, ipak, staviti primjedbu da je ovo ne samo suviše stroga, već i nepravedna ocjena prava. Ljudsko društvo je od vremena Kanta prilično napredovalo u svom razvoju. I pravo se stalno razvijalo, pa pravne norme danas bolje i pravednije reguliraju društvene odnose. Shvaćeno je, naime, da je to od velikog značaja za koheziju, snagu i sigurnost svake društvene zajednice, odnosno države. S druge strane, ne stoji ni primjedba da pravo ne sadrži u sebi ništa etičko. Uspostavljena je, naime, pozitivna povratna sprega između morala i prava. Usavršavanje moralnih normi dovodi i do poboljšanja pravnih normi i, obratno. Moral nekad u tome prednjači, a nekad je to slučaj sa pravom.


No, moral i pravo se ne mogu poistovjetiti prije svega, zato što pokrivaju različite aspekte ljudskog ponašanja. Nije sve što je moralno obavezno i pravno obavezno. Drugim riječima, ako je nešto pravno dopušteno, ne znači da ima moralnu vrijednost. Područje koje pokriva moral je znatno šire. Pravne norme uglavnom pokrivaju ono što je zabranjeno. Za razliku od morala, mnogo manje govore o onome što je čovjek dužan da čini. Osim toga, kada je u pitanju moral, radi se, prije svega, o unutrašnjoj kontroli dok je kod prava ta kontrola vanjske prirode. Najzad, moralno suđenje i moralne sankcije razlikuju se i formalno i suštinski od pravnog suđenja i od pravnih sankcija.


Moralni sud odnosi se na osnovu moralnih normi, pri čemu se uzima u obzir samo ono što se može vezati za slobodnu volju, izbor i odluku, što je, drugim riječima, učinjeno svjesno i hotimično. Pravni sud, s druge strane, počiva na pravnim normama i uzima u obzir, prije svega, posljedice određenog postupanja odnosno ponašanja za zajednicu. Naravno, i pravo je tijekom svog razvoja, shvatilo da mora da uvede u svoje suđenje i moralni aspekt nekog postupanja. Ovaj kriterij je, ipak, od sekundarnog značaja za pravo. Pravo presuđuje na osnovu učinjene štete po društvenu zajednicu i izriče svoje kazne. Pri tome se uzimaju u obzir kao olakšavajuće ili otežavajuće okolnosti i moralne procjene postupaka.

Moral i moralnost


Uslovno se može reći da je moralnost složena psihička funkcija. Složena, prije svega, zato što zavisi od niza drugih psihičkih funkcija kao što su svijest, inteligencija, mišljenje, pamćenje, emocije, volja i nagoni gdje, pored vitalnih nagona, posebno treba ubrojati i nagon za pripadanjem određenoj društvenoj grupi – društvenoj zajednici (gregarni motiv). Sve navedene psihičke funkcije predstavljaju, istovremeno, i preduvjete za razvoj moralnosti ili, bolje rečeno, one osiguravaju dispoziciju za taj razvoj. Moralnost je, međutim, složena psihička funkcija i po tome što se može raščlaniti na moralno rasuđivanje i moralno ponašanje odnosno djelovanje.


Čovjek se rađa sa određenom dispozicijom za razvoj moralnosti. Normalno odvijanje naprijed spomenutih psihičkih funkcija je preduvjet za tu dispoziciju i razvoj moralnosti pod odgojnim i drugim utjecajima društvene sredine. U tom smislu moralnost predstavlja stečenu sposobnost čovjeka da sam sebi određuje norme kojih se pridržava u svom rasuđivanju i ponašanju odnosno postupanju s drugima. Prema psihoanalitičkom učenju ključna uloga u tome pripada instanci ličnosti koja se naziva Superego (Nad-ja). Proces usvajanja morala vezan je za razvoj Superega ili pojednostavljeno rečeno naše savjesti. Prvo nesvjesno, a zatim svjesno dijete prihvaća norme ponašanja identificirajući se sa roditeljima (odnosno njihovim zabranama i pohvalama), a kasnije i sa drugim autoritetima koji utječu na formiranje njegove ličnosti. Superego tako postaje unutrašnji nadzornik koji moralno sankcionira ponašanje čovjeka – kažnjava ga ili nagrađuje. Pod utjecajima Superega, kada se osoba ne ponaša u skladu sa usvojenim normama, razvija se grižnja savjesti i osjećanje krivice, stid, osjećanje gađenja i prezira zbog vlastitih postupaka, moralni strah, potištenost, unutrašnji nemir, bijes i ljutnja na samoga sebe, što može da dovede do depresije, samokažnjavanja, pa čak i do samoubojstva. S druge strane, kada su ponašanje i postupci u skladu sa usvojenim normama, tj. moralnim načelima, kada odgovaraju onome što se smatra Ego idealom, Superego pohvaljuje i nagrađuje ličnost, što podiže osjećanje vlastite vrijednosti i samopoštovanje.


Uobičajeno je razlikovanje tzv. "autonomne" i "heteronomne" moralnosti. Autonomna moralnost proizlazi iz nas samih, iz našeg poznavanja i razumijevanja potrebe da se poštuju određene norme tj. pravila ponašanja u odnosima s drugima, iz svjesnosti da je normalan život u ljudskoj zajednici jedino tako moguć. Ova se moralnost naziva još i zrelom moralnošću. Pod heteronomnom moralnošću podrazumijeva se moralnost nametnuta i dirigirana izvana, tj. ponašanje uvjetovano kaznama i nagradama. Ovdje treba reći da za nepoštivanje moralnih načela pored moralnih, nerijetko slijede i pravne sankcije. Zakoni i zakonski propisi reguliraju, također, odnose među ljudima koji žive zajedno, pa time utječu i na moral. Povreda njihova povlači za sobom pravne sankcije.


Moral ima svoj povijesni razvoj povezan sa razvojem ljudskog društva. Na razvoj morala utječu društveno-ekonomski uvjeti – proizvodne snage i proizvodni odnosi. Zbog toga se on razlikuje u pojedinim klasama i društveno-ekonomskim slojevima čak i iste društvene zajednice. Ideološka nadgradnja u vidu običaja, kulture, religije, utječe također na razvoj morala. S druge strane, moral povratno djeluje ne samo na društveno-ekonomsku osnovu društvene zajednice, već i na njenu ideološku nadgradnju. Moralne normale obično imaju svoj životni ciklus. Počinju da žive kao napredne, podstičući razvoj društva, a zatim postaju kočnica toga razvoja i dolaze u sukob sa novim i boljim koje nastaju. Postoje još i moralne norme – ideali, vrijednosne anticipacije budućnosti, koje služe kao putokazi za pronalaženje i ostvarivanje smisla ljudske egzistencije (ideali slobode, pravde, jednakosti itd.).

Etika


Etika kao filozofska disciplina proučava skup načela moralnog ponašanja koja se zasnivaju na vrijednostima kao što su dobro, poštenje, istina, humanost, dužnost i slično. Pored proučavanja zasnovanosti morala, etika se bavi i istraživanjem njegovih izvora i ciljeva, kao i smisla moralnog htjenja i djelovanja. Etika, prema tome, proučava što je to moralni sud i na osnovu kojih se mjerila donosi kada procjenjujemo vlastiti karakter i postupke, kao i karakter i postupke drugih. Ona ima zadatak ne samo da objasni povijesni razvoj određenog morala i utjecaj društvenih činilaca na taj razvoj (sociologija morala), već i zadatak da se kritički odredi prema postojećoj moralnoj praksi, odvajajući ono što je istinski dobro i vrijedno sa stanovišta smisla života i njegovih najviših ciljeva. Ona, prema tome, nije neutralna u odnosu na moralnu praksu. Etika ima važan zadatak da radi na stvaranju i uobličavanju boljih moralnih načela.


U zavisnosti od svog usmjerenja na određene, naprijed spomenute zadatke, etika se dijeli na svoje uže subdiscipline. Tako se, na primjer, teorijska etika ili filozofska teorija etike bavi proučavanjem porijekla, ciljeva i smisla moralnog djelovanja. Ona sistemski proučava vrijednosne koncepte "dobro", "loše", "treba", "ispravno", "pogrešno" itd. kao i opća etička načela koje treba primjenjivati u ponašanju tj. postupcima prema drugima. Naziva se još i "moralnom filozofijom". Teorijska etika usporednim proučavanjem morala u različitim sredinama utvrđuje njihove sličnosti i razlike i pokušava da ih objasni. Ona se bavi komparativnim istraživanjem morala i drugih oblika reguliranja ljudskih postupaka koji imaju svoju osnovu u običajima, pravu, religiji itd. Ova istraživanja omogućuju da se bolje upozna i osnova i geneza morala. Sociologija morala, kao posebna subdisciplina etike istražuje funkcionalne odnose i kauzalne veze između određenog morala i oblika društvene zajednice. Psihologija morala proučava njegovu subjektivnu, psihološku stranu, tj. način formiranja i djelovanja normativne svijesti, kojom jedino čovjek raspolaže, na moralno rasuđivanje i ponašanje. Najzad, etika u praksi pokušava da formulira (kodificira) i obrazloži obaveze i dužnosti koje proizlaze iz etičkih načela, zasnovanih na vrijednosnim normativima koji reguliraju moralno rasuđivanje i ponašanje.

Ciljevi i porijeklo morala

Ciljevi morala


Teorije koje objašnjavaju cilj odnosno ciljeve morala mogu se podijeliti na dvije velike grupe. Jednu čine tzv. "monističke teorije" koje ističu jedan cilj kao najviše dobro ili osnovni cilj života. Aristotel i Kant pod najvišim ciljem podrazumijevaju onaj cilj kome se teži radi njega samoga, a ne da bi se postigli neki drugi ciljevi. Drugim riječima, svi ostali ciljevi su njemu podređeni. Iz daljeg teksta vidjet će se da nikada nije postignuta potpuna suglasnost o tome što bi trebalo da bude taj najviši cilj, odnosno da je bilo različitih mišljenja po tom pitanju, koja su se mijenjala tijekom vremena. S druge strane, tzv. "pluralističke teorije" ističu više ciljeva u vidu uopćenih načela moralnog ponašanja kao što su zajednička dobrobit, dobročinstvo, jednakost, pravda, sloboda, tolerancija i slično. Obzirom na to da između ovih ciljeva može doći do konflikta, čine se pokušaju da se oni hijerarhiziraju da bi se tako olakšalo donošenje odluka ako se jave moralne dileme.


Ljudi su od pamtivijeka pokušavali naći odgovor na pitanje što je najveća vrijednost života, što je to dobar i sretan život, u čemu je smisao života odnosno čemu u životu treba težiti.


Aristip iz Kirene (435 p.n.e.) je propovijedao da najviši cilj života za pojedinca treba biti doživljaj blaženstva i sreće (na grčkom eudajmonizam). Ovaj svoj stav potkrepljivao je argumentom da je to opće priznati cilj života kod ljudi. Doživljaj blaženstva i sreće svodio je na doživljaj čulnog zadovoljstva tj. na hedonizam kao težnju za uživanjem Hedonistički ideal Aristipa i njegovih sljedbenika – koji su poznati pod imenom kirenaičari bio je doživljaj profinjenih čulnih zadovoljstava kao najviši smisao i cilj života (hedonizam kao varijanta individualnog eudajmonizma).


Epikur (342-271) je tvorac tzv. eudajmonističke etike. On je zauzimao stav da osim doživljaja zadovoljstva u životu ne postoji neko drugo dobro. Posebno mjesto je, pri tome, davao umnom zadovoljstvu kao najvišem smislu i cilju života kome treba težiti. Isticao je da do njega mogu doći samo mudraci, svojom unutrašnjom spokojnošću i izbjegavanjem u životu svega onoga što donosi nezadovoljstvo. Sljedbenici Epikura odnosno pripadnici njegovog etičkog učenja poznati su pod imenom epikurejci.


I jedno i drugo učenje bilo je suočeno sa grubom realnošću života. Bez obzira na sva nastojanja čovjeka, nije moguće izbjeći bol i patnju. S druge strane, kritičari su počeli sve jače isticati da samo stjecanje zadovoljstva (sreće i blaženstva) ne može biti najviši cilj morala. Život u zadovoljstvu ne može se izjednačiti sa moralnim smislom života. Zadovoljstvo je dobro i humano samo kada proističe iz moralnosti, u čijoj osnovi mora biti svijest o dužnosti.


Naprijed iznesene kritičke primjedbe pokušao je, mnogo kasnije prevladati J. Bentham (1748-1833) isticanjem socijalnog eudajmonizma kao najvišeg cilja morala. On je razvio tzv. "utilitarističku teoriju etike". Ostvarenjem tog dobra i koristi u društvenoj zajednici i pojedinac ostvaruje svoju osobnu korist i sreću. J. Bentham je istakao geslo da treba težiti najvećem mogućem dobru (sreći) za najveći mogući broj ljudi, odnosno najmanjoj mogućoj patnji (nesreći) za najmanji mogući broj ljudi. Pri svom postupanju čovjek bi uvijek morao voditi računa o tzv. "utilitarističkoj računici", tj. o najvećoj mogućoj koristi uz najmanju moguću štetu. J. Bentham i njegovi sljedbenici su smatrali da se egoističke i altruističke potrebe mogu razumom uskladiti. Isticali su tezu da nesebičan rad za opće dobro dovodi do najveće moguće sreće za najveći mogući broj ljudi, pa time i do osobne sreće. To bi po utilitaristima, bilo najviše moralno dobro, odnosno najviši moralni cilj. Drugim riječima, altruizam bi bio razumna forma iskazivanja egoizma.

Sokrat (469-399) je iznio učenje o vrlini kao najvišem dobru. Po njemu, pravo ljudsko zadovoljstvo je posljedica vrline, a ne cilj života. Zadovoljstvo zbog vrline je jedino zadovoljstvo koje pristoji čovjeku.

Po Sokratu sve čovjekove vrline proizlaze iz mudrosti, iz čovjekovog znanja da vlada prirodom i sobom. Prema tome, postoji neraskidiva veza između mudrosti tj. znanja i morala. Za razliku od njega, Platon, njegov učenik, smatrao je da su ideje dobrote i ljepote vrhovne, da dominiraju nad drugim idejama i da, stoga, rukovode rasuđivanjem i ponašanjem čovjeka.


I Aristotel (384-322) je vidio doživljaj blaženstva i sreće u vrlini. Vrline se stječu razvijanjem intelektualne moći, tj. mudrosti putem učenja odnosno stjecanja znanja i iskustva.


Jedna od varijanti ovog učenja zastupa stav da je mudar čovjek zadovoljan zato što mu ništa ne treba. Najviše dobro bi bilo u vrlini prirodnog života, tj. u odbacivanju svih umjetnih neprirodnih potreba kao što su potrebe za stjecanjem bogatstva, raskošnim životom i slično. Posebno su cinici isticali svoj ideal mudraca, koji je protiv bogaćenja.


Stoici – Zenon (340-265) i drugi, također, su iznosili da je najveće dobro – vrlina u životu suglasnost sa prirodom. To bi dovodilo i do najveće ljudske sreće. Zahtijevali su da se slijedi priroda i sluša svoj razum. Iskazivali su prijezir prema stradanjima i opasnostima. Insistirali su na suzbijanju afekata, uzdržavanju i podnošenju patnje. Po njima, ova herojska askeza predstavlja put koji vodi jednakosti svih ljudskih bića, što je neophodno, jer svi ljudi imaju um tj. razum. Zastupali su stav da je čovjek sveta stvar čovjeku i da robovima treba dati ljudska prava.


Plotin (203-269), kao pripadnik neoplatonske filozofije, polazi od toga da čovjek istovremeno pripada i svijetu materije i svijetu duha, pa vrhovni cilj života vidi u postizanju blaženstva putem oslobađanja od tijela koje predstavlja izvor zla, čime se postiže i sjedinjenje sa božanstvom.


U feudalnim društvenim zajednicama srednjevjekovne Evrope dominirale su ideje kršćanskog asketizma slične neoplatonskoj filozofiji koje su uključivale preziranje tijela, odricanje od uživanja i ovozemaljskih dobara, iskupljivanje grijehova pokajanjem i trpljenjem, uz istovremeno postojanje straha od božjeg suda.


U doba Renesanse javio se pokret protiv kršćanskog asketizma i morala zasnovanog na njemu. Ciljevi morala opet su se počeli vezivati za zadovoljenje ljudskih potreba odnosno za razum.


I. Kant (1724-1804) ističe vrlinu kao najviše dobro i dodaje da ništa nije tako dobro kao dobra volja. Sve druge vrline su poželjne, ali nisu ni dobre ni zle. Točnije rečeno, njihovi efekti mogu biti pozitivni i negativni, u zavisnosti da li su rukovođene dobrom voljom ili ne. Dobra se volja karakterizira ne onim što postiže, već po svom htjenju. To je samo ona volja koja nešto čini po dužnosti. Pod dužnošću Kant podrazumijeva nužnost obavljanja neke radnje iz poštovanja prema moralnom zakonu. Moralna vrijednost neke radnje nije u učinku, već u načelou volje. Moralne radnje vrše se iz čiste dužnosti, čak i na štetu svojih težnji.


Prema idealističkoj etici Kanta, kod čovjeka postoji potpuna autonomija volje, nezavisna od konkretnih materijalnih uvjeta motivacije, koja određuje etički karakter našeg vladanja. Kant govori o vrhovnom moralnom zakonu, koji se mora poštovati. O Kantovom učenju biti će nešto više riječi u tekstu koji slijedi. Zadržimo se ovdje na njegovom stavu da čovjek kao racionalno biće mora znati da je obavezan postupati u skladu sa ovim vrhovnim moralnim zakonom. Po Kantu, ovaj vrhovni moralni zakon mora se primjenjivati univerzalno i bez izuzetka, dakle, uz poštovanje svih ljudskih bića.

Porijeklo morala


Učenja o porijeklu morala mogu se grubo podijeliti na dvije velike grupe. U prvoj su grupi religiozne teorije koje zastupaju stav da je bog stvorivši čovjeka usadio u njega i savjest koja mu omogućava da razlikuje dobro od zla. Drugim riječima, savjest je glas božji u čovjeku koji ga obavezuje na moralno ponašanje. Drugu grupu teorija čine teorije koje zastupaju društveno porijeklo morala. Po njima, čovjek je društveno biće sa jako razvijenim nagonom za život u društvenoj zajednici. Norme koje određuju moralno rasuđivanje i ponašanje neophodne su za opstanak i normalan život društvene zajednice. U pitanju su, dakle, općedruštveni interesi. Društvena sredina odobrava, pruža podršku i na razne načine nagrađuje poželjne oblike ponašanja koji jačaju i učvršćuju koheziju zajednice. S druge strane, nepoželjni oblici ponašanja se osuđuju, odbijaju i kažnjavaju. Tako se grade norme moralnog ponašanja, tj. moral u određenoj društvenoj sredini.


Engleski filozof Hobbes (1588-1679) izvor etike vidi u egoizmu pojedinca i njegovim potrebama, ali i u potrebi da se on odrekne samovolje i nasilja, da bi se ostvarili razumni uvjeti života i postiglo zadovoljstvu u društvenoj zajednici.


Spinoza je isticao da čovjek kao razumno biće ima mogućnost afirmirati vlastitu prirodu i da, istovremeno, ostvari pogodne uvjete života i zadovoljstvo u društvenoj zajednici. Sličnog su mišljenja i mnogi drugi moralistički filozofi. Po njima, u čovjeku, pored egoističkih, postoje i altruistički motivi odnosno urođen osjećaj za ono što je moralno. Čovjek, prema tome, ima potrebu da se stara ne samo o vlastitim interesima, već i o interesima drugih.


Francuski materijalisti (Diderot, Helvetius, Holbach) polaze od toga da su egoistička ponašanja pojedinaca ograničena i kontrolirana navikama stečenim u društvenoj sredini, a zatim regulirana i zakonima i zakonskim propisima. Na to utječu i evolucione i revolucionarne promjene u društvenoj zajednici. Oni se suprotstavljaju stavu da je etika religiozno fundirana, pa iznose utjecaj ideja opće koristi za zajednicu, kao i ideja koje se zalažu za jednakost ljudi, za pravdu, za zaštitu interesa ugnjetavanih, za borbu protiv vladajuće klase i sl.


Engleski i francuski socijalni utopisti (Owen, Saint-Simon, Fourier i dr.) smatraju da se etika temelji na odnosima interesa. Po njihovom mišljenju, ovi se odnosi interesa mogu međusobno usklađivati samo radikalnim preobražajem društva na razumskoj osnovi.


Engleska utilitaristička škola (J. Bentham i S. Mill) polazi od pojedinca kao atoma društva i ističe da se moralno vladanje pojedinaca temelji na njihovoj koristi koja se postiže ostvarenjem sveopće koristi.


Marksizam ističe društveno povijesnu uvjetovanost moralnih normi kao i težnju izgradnji humanističkog društva putem očovječenja čovjeka lišenog okova građanskog morala i njegovih proturječnosti. Polazna je teza, pri tome, da je klasno društvo dovelo do dehumanizacije i otuđenja čovjeka.


Postoje dvije velike kategorije moralnih teorija. Prvu čine tzv. "konsekvencijalističke" teorije koje ocjenjuju određeno djelovanje sa stanovišta dobro-loše na osnovu posljedica tog djelovanja. Nazivaju se još i utilitarističkim teorijama (utilis, utilitaris = korist, korisnost). Drugu grupu moralnih teorija čine tzv. "deontološke" teorije, koje se zasnivaju na dužnostima. Ovdje odmah treba reći da najveći broj ljudskih društava počiva, barem dijelom, na moralnim pravilima koja se ne oslanjaju na posljedice. Ova se pravila instaliraju već u djetinjstvu. Među ta pravila spadaju i ona koja određuju pojedine religije u vidu zapovjedi odnosno dužnosti.

Utilitarističke etičke teorije polaze od toga da se moralno ponašanje može vrednovati po posljedicama koje izaziva. Po njima, osnovni cilj moralnog ponašanja treba biti "najveća moguća sreća za najveći mogući broj ljudi" odnosno "najmanja moguća patnja za najmanji mogući broj ljudi". Utilitarizam ovako shvaćen, pri čemu sreća i patnja čine dva pola istog kontinuuma, jer u stvari monistički etički sistem, te samim tim nema potencijal za konflikte između moralnih načela kao što je to slučaj sa pluralističkim etičkim sistemima. Treba, ipak, reći da neki suvremeni utilitaristički etički sistemi, pored ovog osnovnog načela, sadrže i deontološke moralne načeloe za svakodnevnu praksu.

Naravno, kada je riječ o ovom etičkom sistemu, ostaje neriješeno pitanje što je to najveća sreća i kako se ona mjeri. Suvremeni utilitaristi prihvaćaju različitost ljudi i njihovu težnju ka autonomiji kao i njihovo različito poimanje sreće. Sve naprijed rečeno važi, naravno i za patnju.

U pokušajima objašnjenja deontoloških teorija uočavaju se dva stanovišta. Po jednom, bog je naredio ljudima da poštuju njegove moralne zakone. Budući da je bog stvorio ljude, njihova je dužnost da ga slušaju. Po drugom stanovištu, zakoni prirode uključuju i moralne zakone. Moralnost vuče svoje korijene iz prirodnih zakona, a čovjek kao racionalno biće prihvaća i ponaša se u skladu s tim prirodnim zakonima.

Jednu od najvažnijih nereligioznih deontoloških moralnih teorija stvorio je i branio pruski filozof I. Kant. Mada je bio pobožan, smatrao je da se učenje o moralu može razmatrati nezavisno od postojanja boga i, također, nezavisno od uzimanja u obzir sklonosti ljudi ka postizanju sreće, dakle, nezavisno i od utilitarističkih teorija. Kant vjeruje da se porijeklo morala može vezati za racionalnu prirodu ljudskih bića.

Kantova metafizika dijeli sve što postoji na dvije velike realnosti: (1) svijet razuma i (2) fenomenološki svijet. Po njemu, u oba ova područja sve se odvija u suglasnosti sa univerzalnim zakonima. Racionalna bića (ljudi) djeluju autonomno, dok je kod ostalih živih bića i stvari ponašanje heteronomno, uzrokovano vanjskim utjecajima. Prema Kantu, svako racionalno biće nužno prepoznaje sebe kao biće određeno onim što on naziva "vrhovnim moralnim zakonom" (Radi boljeg razumijevanja treba reći da Kant smatra da ljudska bića predstavljaju amalgam racionalnog i iracionalnog. Oba ova aspekta povezuje volja koja omogućava i autonomno djelovanje. To čovjeku daje mogućnost da djeluje kako na iracionalni svijet tako i na iracionalne aspekte samog sebe. To, po Kantu, osigurava čovjeku inherentno dostojanstvo njegove ličnosti.). Vrhovni moralni zakon proizlazi iz toga što ljudi, za razliku od životinja i svega drugog što postoji u prirodi, sami po sebi posjeduju apsolutnu moralnu vrijednost koja ih čini pripadnicima onoga što je nazvao "kraljevstvom ciljeva samih po sebi". Po Kantu, ljudi ne samo da prepoznaju sebe kao "ciljeve same po sebi", već u mjeri u kojoj su racionalni, prepoznaju i sve druge racionalne osobe kao "ciljeve same po sebi" koje kao takve treba poštovati.

Prema Kantu, vrhovni moralni zakon, koji uključuje naprijed navedeni zahtjev može se izraziti na tri različita načina: (1) čovjek treba djelovati samo u skladu sa načelom koje može postati univerzalni zakon, (2) nijedna osoba ne smije biti tretirana kao sredstvo, već uvijek kao cilj (sam po sebi) i (3) čovjek mora uvijek djelovati kao da je kralj koji stvara univerzalni zakon za svoje kraljevstvo ljudi koji su sami po sebi ciljevi.

Prva formulacija, koja se ponekad zove i načelo univerzalnosti (ili načelo reciprociteta) predstavlja osnovnu temu u mnogim različitim moralnim teorijama. Ona je najpribližnija judeokršćanskom zlatnom pravilu: "Čini ono što bi želio da drugi čine tebi" ili "Ne čini ono što ne bi želio da drugi čine tebi". Ova ideja, sasvim jasno izražena sreće se i kod utilitarista (J.S.Mill). Za razliku od njih, međutim, Kant stoji na stajalištu da ljudi imaju urođenu moralnu vrijednost koja sprječava njihovo korištenje kao sredstva da bi se postigao neki cilj i to bez obzira od kakve bi on važnosti i vrijednosti mogao biti.

Naprijed spomenuta tri načela, ili kako je Kant tvrdio jedan jedini načelo prerušen u tri oblika, u suštini kažu – radi ono što želiš, ali pod uvjetom da je to u skladu sa vrhovnim moralnim zakonom. To nesumnjivo nameće značajna ograničenja moralnom ponašanju, jer kategorički traži da se naprijed spomenuto moralno rasuđivanje univerzalno primjenjuje i da se prema drugima uvijek postupa kao prema ciljevima, odnosno uz poštovanje njihovog inherentnog dostojanstva.

Kantova moralna filozofija kritizira se zbog njegovog rigoroznog i apsolutističkog zahtjeva da se vrhovni moralni zakon mora kao kategorički imperativ provoditi (bez izuzetka), kao i zato što se u njegovom učenju nigdje eksplicitno ne ističe obaveza činjenja dobrih djela kao što je, na primjer, dužnost da se drugi vole, da im se pomaže ili da se na neki način radi da bi oni bili sretniji. Kant je strogo, razgraničio moralnu dužnost od čulne prirode (osjećanja, naklonosti) čovjeka. On čulnoj prirodi odriče mogućnost pozitivnog utjecaja na moral. To je Kantov rigorizam koji se kritizira. Kategorički imperativ čiste dužnosti ne može služiti kao jedini kriterij i mjerilo dobra.

Apsolutizam u smislu oslanjanja na moralne načeloe koji se moraju primjenjivati bez izuzetka je zajednička karakteristika mnogih deontoloških teorija etike, mada ne i svih. Problemi, međutim, nastaju ako je moralna teorija pluralistička, tj. ako ima više moralnih načela između kojih može doći do konflikta.

Engleski moralni filozof W.D. Ross ističe da je primarni zadatak moralnih filozofa da nabroje moralne obaveze kada ih ima više i kada je moguć konflikt između njih. Ross ističe da u takvim slučajevima treba razlikovati moralne obaveze "prima facie" od apsolutne dužnosti.

Pod obavezama "prima facie" podrazumijevaju se one obaveze koje sve misleće osobe intuitivno prihvaćaju. To su, na primjer, dužnosti provođenja onog što je obećano a ne varanja, pomaganja a ne nanošenja štete drugima, nagrađivanja u skladu sa zaslugama, kompenziranja nanijete štete, iskazivanja zahvalnosti onome tko je pružio pomoć, stalnog rada na vlastitom usavršavanju itd. Prema Rossu, svi zreli ljudi prihvaćaju ove načeloe kao "prima facie" moralne obaveze ili moralna pravila ponašanja.

W.D. Ross je pokušao da riješi i problem što činiti kada ove "prima facie" obaveze dođu do konflikta. On ne vjeruje da se ove obaveze mogu unaprijed rangirati po svojoj važnosti kako bi se znalo kako u određenim konfliktnim situacijama treba postupiti. Ne smatra, također, da neki vrhovni moralni zakon u Kantovom smislu tog pojma ili utilitaristički načelo ("najveća moguća sreća za najveći mogući broj ljudi"), može biti od pomoći u rješavanju ovih konfliktnih situacija. Neophodan je individualan pristup. Ross vjeruje da u rješavanju tih situacija čovjek intuitivno koristi svoje bazične moralne načeloe.

Najčešća metoda za odlučivanje kada dođe do konflikta između moralnih načela je metoda razvijena od židovske i rimokatoličke religije, a također usvojen i od britanskog zakonodavnog sistema. Ova metoda zahtjeva primjenu prihvaćenih moralnih načela u ovim specifičnim prilikama, ali nakon njihovog detaljnog proučavanja u svakom pojedinačnom slučaju. Sasvim je jasno da ova metoda, budući da počiva na subjektivnoj procjeni, ima samo relativnu vrijednost.

John Rawls se zalaže da se u ovakvim slučajevima rangiraju dva glavna moralna načela i da cilj treba biti zadovoljenje prvog po rangu.

Mišljenja smo da je ovaj kratak osvrt na moral i etiku dovoljan kao uvod za medicinsku etiku.

Medicinska etika – opći osvrt


Etika je od izuzetnog značaja za medicinu, zbog specifičnosti njenog poziva. Specifičnost proizlazi, prije svega, iz toga što se medicina bavi čovjekovim životom i zdravljem što, samo po sebi, nosi veliku odgovornost. Specifični su i odnosi koji se uspostavljaju između medicinskih radnika i pacijenata. Pacijent je u ovom odnosu u podređenom i zavisnom položaju, što stvara preduvjete za njegovu zloupotrebu. Zbog prirode posla, teško se uspostavlja vanjski nadzor odnosno kontrola u cilju sprječavanja ovih zloupotreba. To sa svoje strane potencira značaj unutrašnjeg nadzora i kontrole uz pomoć medicinske etike. Medicinska etika senzibilizira medicinske radnike za probleme etičke prirode i pomaže im u njihovom prepoznavanju i rješavanju.

Povijest razvoja medicinske etike


Može se bez ustezanje reći da medicina svoju etiku gradi od svojih prapočetaka, tj. od trenutka kada je počela da se formira kao struka. Kako to ističe J.E. Thompson (1987), etički kodeksi bili su neophodni ne samo da bi se zaštitili interesi i prava pacijenata ili klijenata, već u istoj mjeri da bi se branili interesi i prava profesionalne grupe, odnosno onih koji pružaju medicinsku pomoć Utvrđujući njihove uloge, ponašanja i odgovornosti, medicina brani svoje područje djelatnosti i aktivnosti koje se u njemu odvijaju.


Prvi pisani trag koji govori o pokušaju da se zakonski regulira rad liječnika susreće se u Hamurabijevom zakoniku u Babilonu (2100. g. p.n.e.). U njemu su sadržani propisi o tarifi za pojedine kirurške zahvate, ali i o kaznama u slučaju neuspješnog liječenja. Tako je, na primjer, za roba plaćana odšteta o novcu, a ako se radilo o slobodnom čovjeku, liječnik je bivao kažnjavan odsjecanjem ruke. U slučaju gubitka vida i smrti pacijenta, liječnik je mogao biti osuđen na smrt ako bi, poslije operacije, pacijent umro. Interesantno je da kazne nisu primjenjivane u onim slučajevima kada bi liječnik od nadležnih vlasti prethodno zatražio i dobio dozvolu za operaciju. I u starom Egiptu su primjenjivane slične stroge kazne.


Kada se govori o povijesti medicinske etike, obično se početak njenog razvoja veže za Hipokrata i zakletvu koja nosi njegovo ime. Stoga se ističe da medicina ima svoju etiku već skoro dva i pol milenijuma (Hipokrat, 460-377 p.n.e.). Ovu tvrdnju, međutim, treba uzeti sa rezervom i to iz dva bitna razloga. Prvo, Hipokratova zakletva, kao kodeks etičkog ponašanja, obvezivala je samo pripadnike jedne od više medicinskih škola koje su postojale u to vrijeme, ali i mnogo prije toga. I te druge škole morale su imati bolje ili lošije definirane etičke kodekse koje, na žalost, slabije poznajemo. Drugo, Hipokratova tradicija, kada je riječ o medicinskoj etici, imala je diskontinuiran razvoj. Bila je poslije izvjesnog vremena, stoljećima potpuno zaboravljena sve dok je nisu Arabljani obnovili u XI stoljeću. Oživljavanjem načela Hipokratove zakletve, poslije uspostavljanja univerziteta i medicinskih škola u srednjovjekovnoj Evropi, vladari Južne Italije Roger II, (1140) i Njemačke Frederick II (1234 i 1240), pokušavaju da kontroliraju liječničku praksu. U tom smislu razrađuju se upute koje reguliraju rad i ponašanje liječnika. Poštovanje ovih uputa bilo je uvjet za članstvo u profesiji. Istovremeno, i Katolička crkva se potrudila da ostvari svoj utjecaj na kodeks etičkog ponašanja liječnika, naročito po pitanju abortusa i eutanazije.


Kada je riječ o Hipokratovoj zakletvi kao početku razvoja medicinske etike, istine radi, treba još ukazati da ona, ne samo da nije bila prihvaćena od drugih tradicionalnih medicinskih škola, već nije bila priznata ni od svih liječnika koji su pripadali tzv. "evropskoj medicinskoj školi" za koju se vezuje. Rascjepkanost Evrope sve do XIX stoljeća na brojne male države, otežavala je prihvaćanje Hipokratovih načela kao općevažećih pravila za ponašanje u praksi. Etički načela Hipokratove zakletve postali su, u pravom smislu osnova medicinske etike tek u XIX stoljeću sa razvojem moderne naučne medicine. Razvoj etike je potaklo međusobno rivaliziranje i borbu liječnika, kirurga i apotekara za što povoljniji položaj u medicini. Oni su počeli da rade na oživotvorenju Hipokratovih etičkih načela u medicinskoj praksi. Pored nesumnjivo trajnih vrijednosti za medicinu, sadržanih u Hipokratovoj zakletvi, treba reći da su oni koji su radili na njihovoj reafirmaciji, svjesno željeli da iskoriste imidž Hipokrata za dalji razvoj svoje struke i medicine u cjelini. Pozivajući se na Hipokrata, htjeli su da istaknu da naučna i etička tradicija medicine i njihove struke vuče svoje korijene još iz vremena antičke Grčke.

U Kini je Sun-Su-Miao (581-673) u svojoj knjizi "Tisuću zlatnih lijekova" dao prikaz etičkih obaveza liječnika. Formulacije ovih obaveza podsjećaju na Hipokratovu zakletvu. Sa velikom se vjerojatnošću može pretpostaviti da Hipokratova zakletva nije utjecala na definiranje ovih etičkih obaveza.

Ovdje treba još spomenuti da je Gotsko pravo u srednjem vijeku priznavalo honorar liječniku samo ako je liječenje bilo uspješno. Inače, za neuspjeh su bile predviđene stroge sankcije koje su obuhvaćale osakaćenje, pa i smrtnu kaznu.

U drugoj polovini XIX stoljeća sindikati liječnika i liječničke komore pojedinih evropskih zemalja, u želji da osiguraju što bolji položaj liječničkog staleža, razrađuju etičke kodekse, uz istovremeno formiranje sudova časti i disciplinskih sudova.

Sve brži razvoj medicinska etika bilježi poslije Drugog svjetskog rata. Snažan poticaj da se medicinska etika dovede u fokus interesiranja ne samo liječnika, već i svih drugih koji se bave čovjekom, proizašao je iz reakcije na nacističku zloupotrebu medicine koja se, između ostalog, ispoljila i eksperimentima in vivo na logorašima, kao i ubijanjem više desetina tisuća hendikepiranih ljudi u cilju stvaranja čiste raste.

Najzad, kao što je to u prethodnom tekstu već istaknuto, posljednjih decenija snažan pokret za zaštitu osnovnih sloboda čovjeka, ljudskih i građanskih prava, potakao je i dalje potiče razvoj medicine etike.

Etičke teorije na koje se oslanja medicinska etika

Najveći broj načela medicinske etike ima svoje izvore i oslanja se na dvije velike etičke teorije: 1) utilitarnu i 2) autonomnu teoriju.

Utilitarna teorija se zasniva na obavezi da se pri odlučivanju vodi računa o najvećoj mogućoj dobrobiti za najveći mogući broj ljudi. Ova teorija zahtjeva, na primjer, da se pri utvrđivanju zdravstvene politike i programa, kao i pri donošenju zakona i odluka o mjerama i aktivnostima koje se tiču zaštite zdravlja, imaju u vidu, prije svega, interesi društva, odnosno najveća moguća dobrobit (sreća) uz najmanju moguću štetu (patnju) za društvenu zajednicu. Utilitarna teorija ne priznaje "a priori" fundamentalno pravo pacijenta da prethodno informiran daje suglasnost o svom liječenju, niti apsolutno pravo na tajnost podataka o pacijentu i njegovoj bolesti. Ta se prava priznaju samo ako ne remete naprijed spomenuti osnovni načelo "najveće moguće dobrobiti uz najmanju moguću štetu za najveći mogući broj ljudi".

Pristalice utilitarne teorije zastupaju, dalje, opravdanost tzv. "medicinskog paternalizma". U medicini, paternalizam može se ispoljavati u dva oblika kao: 1) državni i 2) individualni paternalizam. Primjeri državnog paternalizma su, na primjer, zakonski propisi koji reguliraju da pacijente mogu liječiti jedino ovlašteni liječnici i to samo propisanim lijekovima. Individualni paternalizam je bio zastupljen još u tradicionalnom odnosu između liječnika i pacijenta koji dobrim dijelom postoji i danas. Odnosi u tom modelu odgovaraju odnosima između roditelja i djeteta. Liječnik je dužan da se brine o dobrobiti svog pacijenta, kao što roditelj ima obavezu voditi računa o dobrobiti svog djeteta. Pretpostavlja se, pri tome, da i liječnik i roditelj znaju što je najbolje za pacijenta odnosno za dijete i da to i žele, pa zato nemaju obavezu da objašnjavaju svaku svoju odluku niti da traže dozvolu za njeno provođenje. I liječnik, kao i roditelj ima pravo da polazi od pretpostavke da pacijent nije sposoban da shvati opravdanost određene odluke, pa zadržava pravo da procjeni da li je za pacijenta bolje da o nekim stvarima ne bude uopće ili da bude samo djelomično informiran.

Utilitarni načela u odnosima između liječnika i pacijenta zamjenjuju se u novije vrijeme sve više načelama koji imaju svoje izvorište u drugoj važnoj etičkoj teoriji tzv. "autonomnoj teoriji". I pored toga, utilitarni načela, služe i danas kao osnova za donošenje odluka na marko planu, recimo, kod razrade politike, programa i planova zdravstvene zaštite, uspostavljanja mreže zdravstvenih institucija i utvrđivanja njihove metodologije rada. Primjenjuju se naročito u izvanrednim situacijama kao što su velike masovne nesreće i katastrofe. Oni trebaju osigurati postizanje najveće moguće dobrobiti za najveći mogući broj ljudi.

 Autonomna teorija je zasnovana na učenju I. Kanta. Ona gleda na odnos između liječnika i pacijenta, kao na odnos između dvije nezavisne, kompetentne i odgovorne osobe, a ne kao na odnos između roditelja i djeteta. Odnos između liječnika i pacijenta, po autonomnoj teoriji, implicitno podrazumijeva određene moralne obaveze i liječnika i pacijenta. Autonomna teorija polazi od pretpostavke da je odrastao pacijent sposoban za donošenje racionalnih i odgovornih životnih odluka i da ima pravo na njih. Po ovoj teoriji, pacijent je nezavisan u upravljanju sobom i ima pravo na samostalno odlučivanje, koje se mora poštovati, čak i u slučajevima kada je liječnik uvjeren da su te odluke protiv njegovih najboljih interesa. Zakonske pretpostavke o kompetentnosti odraslih i njihovom pravu na informiranje, kao i pravu na davanje suglasnosti na ponuđeno liječenje ili pravu na njegovo odbijanje, ograničavaju liječnika u odlučivanju, recimo, o hospitalizaciji i liječenju. To je primjer jednog od načela proizašlih iz autonomne teorije koji se odražava i na medicinsku praksu.

Autonomna teorija prihvaća ideju da liječnik ima obavezu da se bori za dobrobit svog pacijenta i da se trudi da ukloni ili, bar, smanji bol i patnju. Ipak, za razliku od utilitarne teorije, autonomna teorija zabranjuje korištenje pacijenata bez njihove suglasnosti da bi se postigli ovi ciljevi. Pacijenti se, drugačije rečeno, nikada ne smiju tretirati kao objekti. Uvijek se mora poštivati njihova ličnost, njihova autonomija. Po ovoj teoriji, na primjer, uskraćivanje pravih informacija o bolesti normalnoj odrasloj osobi, čak i kada se procjeni da bi to bilo u njenom interesu i za njenu dobrobit je, u stvari, nepoštivanje njene kompetentnosti tj. sposobnosti za odgovorno i samostalno odlučivanje. Utilitarna teorija, naprotiv, takav postupak dozvoljava, pa čak i zahtjeva, ako se procjeni da je to za dobrobit pojedinca i/ili društva. Autonomna teorija odobrava takav paternalistički tretman samo u slučajevima kada je osoba nekompetentna, tj. nesposobna da bude autonomna (djeca, duboko mentalno retardirani, neki teži psihotički bolesnici itd.).

Osnovna načela medicinske etike

Pored općih etičkih načela na kojima počivaju sve profesionalne etike, medicinska se etika zasniva i na etičkim načelima specifičnim za medicinske radnike. Ova su načela sadržana u medicinskom etičkom kodeksu za liječnike i druge stručnjake angažirane u ovom odgovornom poslu.

Ima mnogo zajedničkih elemenata u etičkim kodeksima svih stručnih disciplina angažiranih u medicini, ali i određenih specifičnosti koje odražavaju njihov položaj u sistemu zdravstvene zaštite, kao i njihovu ulogu, zadatke i odgovornosti.

Kada je riječ o etičkim načelima, treba reći da se pod tim pojmom podrazumijevaju moralna pravila ili zahtjevi. Razlikuju se tzv. fundamentalni (bazična) etička načela i načela koji su iz njih izvedeni ili s njima povezani. Što se tiče fundamentalnih etičkih načela u medicini, oni imaju svoju ne samo povijesnu i kulturnu, veći logičnu osnovu, što čini da se oko njih lako postiže konsenzus od strane medicinskih radnika i svih ostalih u čitavom svijetu. Oni se prihvaćaju logičnim razmišljanjem, pa i intuicijom kao bazični od svih medicinskih škola i svih stručnih disciplina angažiranih u radu na zaštiti i unapređenju zdravlja. Tekst koji slijedi to na najbolji način ilustrira.

Već detaljnija analiza Hipokratove zakletve jasno ukazuje na četiri načela na kojima Zakletva počiva i na koje može da se svede: (1) načelo dobrotvornosti (odnosno humanosti), (2) načelo pravednosti (nediskriminacije po bilo kom osnovu), (3) načelo poštovanja ličnosti pacijenta i (4) načelo poštovanja života. Ovi su načela zastupljeni i u Ženevskoj deklaraciji kao moderniziranoj verziji Hipokratove zakletve, ali i u svim drugim suvremenim etičkim deklaracijama, rezolucijama i iskazima. Oko njih se lako postiže suglasnost u svim sredinama, jer su logično zasnovani. Etički kodeksi svih stručnih disciplina angažiranih u medicini na njima počivaju.

Redoslijed kojim su izneseni ovi etički načela nema neki važniji značaj iz prostog razloga što između njih postoji uzajamna zavisnost. Jedan bez drugog se ne mogu uspješno realizirati. Istine radi, treba reći da su u zavisnosti od društveno-ekonomskih, kulturnih i drugih prilika nekad jedni, a nekad drugi dobivali prevagu nad ostalima. No, uvijek uz saznanje da svi moraju opstati u medicinskoj etici. U robovlasničkim, feudalnim i drugim visoko hijerarhiziranim društvenim zajednicama, koje su od svojih članova zahtijevale kooperativnu poslušnost, prevagu je imao načelo dobročinstva u sklopu benevolentnog paternalizma kada je u pitanju zaštita zdravlja u odnosu na druge načeloe (naročito nad načeloom pravednosti i poštovanja ličnosti). Međutim, već su filozofi antičke Grčke shvatiti tijesnu povezanost i uzajamnu zavisnost ovih načela kada se radi o zaštiti zdravlja. Rimska civilizacija je svojim zakonima snažno zastupala univerzalnu prirodu pravde, pa time i načelo pravednosti u medicini. Kršćanstvo i judaizam su, pored zastupanja paternalističkog dobročinstva, svojom tezom da treba voljeti bližnje kao samoga sebe, počeli jače da ističu brigu o socijalnoj pravdi. Socijalistička društva su zadržala benevolentni paternalizam i dobrotvornost u okviru njega kao važan etički načelo, ali uz izrazito naglašavanje da bez univerzalne socijalne pravde nema pravde ni za pojedinca. Ovaj je stav neminovno vodio ograničavanju individualnih prava i interesa, u korist prava i interesa društvene zajednice, što se odrazilo i na medicinsku etiku i na zdravstvenu zaštitu. Najzad, tzv. "liberalni i demokratski sistemi", snažno ističu načelo poštovanja ličnosti, polazeći od toga da poštovanje ličnih prava i sloboda predstavlja vrhovni organizacioni načelo zajednica sa ovim društvenim uređenjem. No bez obzira na favoriziranje pojedinih etičkih načela u različitim fazama društvenog razvoja, činjenica je da su svi oni opstali, što ukazuje na njihovu fundamentalnu prirodu i neraskidivu uzajamnu povezanost.

Svi naprijed spomenuta etička načela mogu se smatrati fundamentalnim i zato što su druga etički načela u medicini iz njih izvedeni ili s njima tijesno povezani. Vidi se to iz sljedećeg prikaza.

- Dobrotvornost predstavlja sinonim za humanost. Pod humanošću se u ovom smislu podrazumijeva ljubav prema pacijentu, spremnost da mu se pruži pomoć kada je u nevolji i da se požrtvovano štite njegovi interesi, kao i spremnost da se preuzme odgovornost za takvo angažiranje. Pojam humanosti u novije vrijeme obuhvaća i ljubav i odgovornost ne samo prema čovjeku pojedincu (pacijentu), već i prema zajednici. Dobrotvornost odnosno humanost predstavlja jedan od izvora medicinskog etosa. Za etički načelo dobrotvornosti odnosno dobročinstva, pored zahtjeva da liječnik predano služi najboljim interesima svog pacijenta i niza drugih etičkih zahtjeva, vezan je i jedan od najznačajnijih etičkih načela u medicini - "primum non nocere". Ovaj načelo obavezuje liječnika da vodi računa, prije svega, da ne naškodi svom pacijentu. Tamo gdje se to ne može sa sigurnošću postići, zbog određenog rizika povezanog sa liječenjem ili nekom drugom intervencijom, od liječnika se zahtjeva da brižljivo procjeni moguće koristi i rizike po pacijenta, pa da na osnovu toga donosi odluke.


- Drugi izvor medicinskog etosa je pravda odnosno načelo pravednosti. Za ovaj fundamentalni etički načelo vezani su svi etički načela koji ističu pravo na život i zdravlje svih ljudi, uz zabranu diskriminacije po bilo kom osnovu. Ovdje spadaju i zahtjevi za takvom distribucijom zdravstvenih resursa i tehnologije koja osigurava dostupnost cjelokupnom stanovništvu, kao i zahtjevi da se fondovima solidarnosti i na druge pogodne načine omogući i ekonomski ugroženom stanovništvu korištenje zdravstvene zaštite.


- Priličan broj etičkih načela izveden je iz fundamentalnog zahtjeva da se poštuje ličnost pacijenta, njegovo dostojanstvo, pravo na slobodu, opća ljudska i građanska prava itd. Tijekom posljednjih par decenija, medicinska etika je prosto preplavljena ovim zahtjevima. Spomenut ćemo samo neke od njih kao što su pravo na informiranu suglasnost kada su u pitanju dijagnostičke i terapijske procedure, pravo na slobodan izbor liječnika, zaštita od torture, grubih i nehumanih postupaka kao i od eksploatacije i zloupotrebe u bilo kom vidu, pravo na liječenje što bliže prirodnoj sredini pacijenta i uz najmanje moguće ograničenje slobode, nedobrovoljna hospitalizacija i prinudno liječenje samo u striktno određenim slučajevima i uz poštovanje strogo definirane procedure itd.


- Poštovanje života, poštovanje prava na život svih ljudskih bića je jedan od bazičnih etičkih načela za medicinu, ali i ne samo za nju. Uobičajeno je da se govori o svetosti života, tj. neprikosnovenom pravu čovjeka na život iz čega se izvlači i načelo o zabrani oduzimanja života odnosno ubijanja. U novije vrijeme, pored prava na život svih ljudskih bića, iznosi se i njihovo pravo na kvalitetu života, a to uključuje, između ostalog, i pravo ne samo na zaštitu zdravlja, već i pravo na unapređenje zdravlja. Iz ovog fundamentalnog etičkog načela proizlazi čitav niz etičkih stavova u medicini koji se tiču, recimo, eutanazije, suicida, abortusa, smrtne kazne itd.


U medicinskoj etici posebno mjesto pripada odnosu između medicinskog radnika i pacijenta. Taj odnos ima, prije svega, karakteristike ugovornog odnosa zasnovanog na uzajamnim pravima i obavezama i jedne i druge strane, tj. na reciprocitetu. Ove su karakteristike najizraženije kada kompetentan pacijent traži i prima odgovarajuću pomoć od liječnika u privatnoj ordinaciji. Treba, međutim, istaći da čak i u takvom odnosu, liječnik obavlja i javnu funkciju, uz dužnost da vodi računa ne samo o interesima pacijenta, već i o interesima društvene zajednice. Ponekad su te odgovornosti u međusobnom konfliktu, što dovodi do ozbiljnih etičkih dilema. Sa socijalizacijom medicine, sve jače dolaze do izražaja javne funkcije liječnika i drugih zdravstvenih radnika. 

Naravno, karakteristike odnosa između liječnika i pacijenta suštinski se mijenjaju kada je pacijent nekompetentan da samostalno štiti svoje interese i donosi odluke o liječenju i, naročito, kada ozbiljno ugrožava sebe i svoju sredinu. Svi naprijed spomenuti etički načela moraju se tada prilagođavati ovim okolnostima.


Rečeno je na samom početku da medicinski radnik u vršenju svoje dužnosti mora poštivati kako moralne tako i pravne obaveze. Ogrješenja o te obaveze dovode do moralne i/ili pravne odgovornosti. Moralnu odgovornost razmatraju odgovarajući etički komiteti i sudovi časti liječničkih udruženja, komora i sl. Oni izriču i sankcije koje mogu ići do isključenja iz profesionalne organizacije i oduzimanja prava na bavljenje profesijom. Ogrješenja o pravne propise razmatraju odgovarajući sudovi. Tako, na primjer, zbog namjerno ili nenamjerno nanijete štete pacijentu, medicinski radnik može snositi imovinsko-pravnu odgovornost. Do toga najčešće dolazi zbog nestručnih intervencija uslijed neznanja (vitium artis), povreda načela humanosti specifičnih za medicinu i nesmotrenosti odnosno nemarnosti. Liječnik, međutim, neće odgovarati zbog nemoći medicine, recimo u liječenju, ako je postupio lege artis, tj. onako kako to struka zahtjeva. Najzad, povreda propisa Krivičnog zakona dovodi do krivično-pravne odgovornosti. To se obično dešava zbog nepružanja pomoći, kriminalnog abortusa, neovlaštenog otkrivanja tajne, seksualnih delikata odnosno zloupotrebe, izdavanja lažnih uvjerenja i slično. Zbog toga, medicinski radnik mora dobro poznavati i pozitivne zakonske propise koji se tiču njegovog rada.

Detaljniji osvrt na osnovna etička načela u medicini


Detaljniji osvrt na osnovna etička načela i načela koji su iz njih izvedena ili s njima tijesno povezani, najbolji je način da se čitaocu približi i učiniti razumljivijim sistem medicinske etike, pa i medicinskog prava.


Poslužit ćemo se, najprije, obrazloženjem koje je dao Kant, razmatrajući što je sve neophodno da bi se neki etički sistem uspostavio i da bi uspješno funkcionirao.


Po Kantu, ličnost je nosilac moralnih prava i odgovornosti. Bez ličnosti i svega što koncept ličnosti obuhvaća etika, zapravo, ne može ni postojati. Međutim, da bi jedan etički sistem, koji je po svojoj prirodi socijalan, mogao uopće da se uspostavi, u njega treba ugraditi načelo univerzalnosti zasnovan na načelu pravednosti. On mora da osigura podjednaka prava za sve na koje se odnosi. Kant, na kraju, ističe da ni to nije dovoljno. Treba da bude zastupljen i načelo reciprociteta, tj. dužnost da se prema drugome postupa onako kao što bi željeli da se sa nama postupa. U obrazloženju ovog načela navodi se da se samo uz njegovu dosljednu primjenu može osigurati obaveza staranja za nemoćne i bolesne, uz poštovanje dostojanstva njihove ličnosti. Postupanje po načelu reciprociteta olakšava i ostvarenje načela dobrotvornosti (humanosti) i načela pravednosti.


Razmotrimo sada detaljnije ove osnovne elemente medicinskog etičkog sistema da bismo kasnije mogli sagledati kakve sve implikacije imaju na medicinsku praksu i istraživanja.


J. Locke diskutirajući o potrebi poštovanja ličnosti ističe da je čovjek intelektualno biće, sa sposobnošću mišljenja, tj. razumom. Bitna karakteristika čovjekove ličnosti bila bi njegova samosvjesnost, tj. sposobnost doživljavanja sebe u prostoru i vremenu. To čovjeka izdvaja kao posebno biće po vrijednosti.


Već je bilo riječi da I. Kant kao bitnu karakteristiku ličnosti, koja joj daje moralnu vrijednost, pa time i pravo na poštovanje, ističe čovjekovu racionalnu volju.


Sa konceptom ličnosti blisko je povezan i koncept autonomije ličnosti, koja ima, također, značaja za medicinsku etiku i medicinsko pravo.


Pod autonomijom ličnosti podrazumijeva se sposobnost mišljenja, odlučivanja i djelovanja u skladu sa mišljenjem i donesenim odlukama. Dakle, djelovanja slobodnog i nezavisnog od vanjskih utjecaja, pa čak, i protiv tih utjecaja. To daje čovjeku inherentno dostojanstvo, veliku moralnu vrijednosti i moralno pravo na poštovanje njegove ličnosti. I to i u slučajevima kada je njegova autonomija oštećena ili izgubljena, recimo zbog bolesti. Na to nas obavezuje, već spomenuti načelo reciprociteta, koji još zahtjeva da se učini sve što je moguće da se dalji gubitak autonomije spriječi i da se ona ojača odnosno ponovo uspostavi.


J.S. Mill (1859) razmatrajući višedimenzionalnost čovjekove slobode, iznosi, također, dužnost poštovanja autonomije drugih ljudskih bića. Ovaj svoj stav zastupa na utilitarnoj osnovi. Poštovanje autonomije donosi ljudima najveću dobrobit. Ljudska sreća zavisi od mogućnosti iskazivanja autonomije. I Aristotel je tvrdio da sreća (eudajmonizam) zavisi od ispunjavanja zahtjeva svojoj vlastitoj prirodi. Rečeno je već da i Kant smatra da čovjek kao racionalno biće ima svoju autonomiju koja se mora poštovati. Treba, dakle, do maksimalno mogućih granica poštovati individualnu autonomiju. No, ipak, svi se slažu da autonomija, bar što se tiče djelovanja, ne može biti bezgranična. Ona mora biti ograničena poštovanjem prava drugih. Bez takvog ograničenja, mogla bi da im nanese štetu, a u krajnjem slučaju to bi moglo naškoditi i samoj ličnosti.


U tijesnoj vezi sa pravom na individualnu autonomiju su i ostala prava čovjeka.


J. Locke je, govoreći o prirodi ljudskih prava, istakao pravo na život, slobodu i imovinu. On se zauzimao i za stav da ljudi ova svoja prava mogu braniti i silom.


U korpusu ljudskih prava, pored onih univerzalnih, zasnovanih na načelu pravde odnosno pravednosti, garantiranih međunarodnim konvencijama, kao i ustavima i odgovarajućim zakonima zemalja, postoje i brojna druga prava. Spomenut ćemo ovdje, ilustracije radi, pravo na zdravstvenu zaštitu, na edukaciju, na korištenje drugih socijalnih službi i slično. U zavisnosti od političkog i društveno-ekonomskog sistema, o ovim pravima i stupnju i načinu njihovog ostvarenja odlučuju parlament i druga tijela države odnosno društvene zajednice. Postoje i druga prava, zasnovana na specijalnim socijalnim odnosima, koja su u funkciji odgovarajućeg socijalnog sistema. Najzad, na osnovu posebnih dogovora između ljudi mogu se definirati i specijalna prava, zasnovana na reciprocitetu odnosno solidarnosti. Iz svih ovih prava proizlaze i određene dužnosti regulirane i pravnim propisima kao i moralne obaveze definirane etikom.


Spomenimo ovdje sasvim kratko i načelo pravde (pravednosti) kao i načelo dobrotvornosti, pošto je o njima već bilo riječi u prethodnom tekstu.


Načelo pravednosti insistira na univerzalnom pravu svih ljudi, bez ikakve diskriminacije po bilo kom osnovu. Radi se obično o tzv. "distributivnoj pravdi" koja, recimo, osigurava jednake mogućnosti korištenja zdravstvene zaštite, odgovarajućim rasporedom zdravstvenih službi, pokrivanjem troškova zaštite itd. No, pored ove tzv. "distributivne pravde", ponekad se primjenjuje i tzv. "retributivna pravda". To se dešava kada treba nekoga nagraditi ili kazniti za ponašanje. Ovdje spada i potreba da se zaštiti društvena zajednica od onih koji je ozbiljnije ugrožavaju. Primjer je kontrola društveno-devijantnog ponašanja ili kontrola nekih mentalnih bolesnika koji predstavljaju opasnost po svoju sredinu. Ovdje spadaju i mjere koje se poduzimaju u cilju sprječavanja širenja epidemija (karantena i ostalo). Najzad, načelo pravednosti osigurava se i tzv. "proceduralnom pravdom" koje je jednaka za sve.


O načelu dobrotvornosti (humanosti) bilo je već dosta riječi. Spomenimo da je sa ovim načelom tijesno povezan i načelo koji insistira da se strogo vodi računa da se pacijentu ne nanese šteta (engl. "beneficence" i "nonmaleficence").


Najzad, jedan od osnovnih načela medicinske etike je i načelo poštovanja života. Zadržat ćemo se na njemu nešto detaljnije.


J. Bentham, filozof i osnivač modernog utilitarizma, istakao je tezu da su sva bića, koja osjećaju zadovoljstvo i bol, moralno jednaka u odnosu na pravo na život. Ne, dakle, da li ona mogu misliti, već da li osjećaju. To, međutim, po Benthamu, ne znači apsolutnu zabranu ubijanja. Dosljedan svom utilitarizmu i tzv. "utilitarističkoj kalkulaciji" pri donošenju odluka i razrješavanju moralnih dilema ove i slične prirode, Bentham iznosi stav da odgovor na pitanje da li se nekom živom biću (uključujući i čovjeka) može, ipak, oduzeti život, zavisi u potpunosti od računice, tj. odmjeravanja zadovoljstva i patnje svih kojih se ovo eventualno oduzimanje života tiče.


Prateći dalje razvoj ovog načela poštovanja života, srećemo se sa vrlo raširenim mišljenjem da u ovom pogledu sva živa bića ne treba uzimati podjednako. Razlike u njihovoj prirodi opravdale bi razlike i u njihovim pravima. Iz toga je proizašao stav da čovjeka treba izdvojiti na posebno mjesto i po ovom i po drugim moralnim pravima. Ljudi ne doživljavaju samo bol i patnju i zadovoljstvo, već imaju i niz drugih sposobnosti i karakteristika, što ih odvaja od ostalih živih bića. Oni su svjesni sebe u prostoru i vremenu, imaju razvijenu sposobnost mišljenja, ostvaruju obiteljske i socijalne odnose, u stanju su planirati budućnost i djelovati u skladu s tim. Posjeduju sposobnost autonomnog djelovanja i niz drugih atributa. Sve im to daje veću vrijednost, pa i veća moralna prava. Tako je i sa pravom na život.


Slijedeća pitanja koja se, po prirodi stvari, nameću i oko kojih ima različitih stavova jesu pitanja: 1) Da li su sva ljudska bića, uključujući i, recimo, teško mentalno retardirane, senilne i u trajnom vegetativnom stanju, jednake moralne vrijednosti, odnosno da li su izjednačena u pravu na život? I 2) Kada, zapravo, život počinje?


Rimska katolička teologija daje kategorične odgovore na oba pitanja. "Sva nevina ljudska bića ne smiju se ubijati, od početka života, tj. od koncepcije odnosno fertilizacije ovuma do prirodnog kraja života." U ovom kategoričnom stavu sporan je samo atribut "nevina" (ljudska bića), jer je to otvorilo mogućnost njegove široke zloupotrebe od same Crkve u periodu Inkvizicije kao i od mnogih drugih. Inače, držeći se ovog stava Katolička crkva zabranjuje abortus, samoubojstvo i eutanaziju.

Ovdje treba, ipak, reći da teolozi Rimske katoličke crkve nisu bili jedinstveni što se tiče mišljenja o početku života. Bilo ih je koji su zastupali stav da život počinje tek kada se duša useli u embrion odnosno fetus. Tako je, na primjer, Sv. Toma Akvinski govorio da se duša useljava u muški plod 40 dana po koncepciji, a u ženski poslije 70 dana. Tek tada bi dolazilo do hominizacije ploda. Ovakva, u suštini dualistička stajališta, zauzimali su i oni koji su proces hominizacije vezivali za razvoj nervnog tkiva. Kratko rečeno, tek bi po završetku hominizacije plod bio izjednačen po pitanju moralne vrijednosti, pa time i po pitanju prava na život sa drugim ljudskim bićima.

Mišljenje da embrioni i fetusi ne spadaju u istu kategoriju kao druga ljudska bića, dovelo je do utilitarističkog stava da oni mogu biti ubijeni, ako to donosi značajniju korist drugima. Ne samo ako život majke zavisi od toga. U diskusijama ove vrste poteže se i kriterij vijabilnosti, tj. sposobnosti za život po napuštanju maternice. Stavljene su, međutim, ozbiljne primjedbe ovom kriteriju. Jasno je, naravno, da postoje razlike u vijabilnosti u različitim stadijima embrionalnog 

razvoja. Sa razvojem tehnologije, međutim, ovaj kriterij postaje nesiguran. Mogućnost održavanja fetusa živim po napuštanju uterusa iz dana u dan su sve veće. Teorijski može se predvidjeti mogućnost održavanja života od momenta fertilacije u odgovarajućem inkubatoru budućnosti.

Načelo poštovanja života odnosno prava na život, sasvim prirodno, ugrađen je u medicinsku etiku od samog početka njenog razvoja i čini njen nerazdvojni dio. U novije vrijeme on je proširen i poštovanjem kvalitete života, odnosno pravom ne samo na život, već i na zadovoljavajuću kvalitetu života.

Rečeno je već da su gotovo svi etički načela u medicini proizašli iz ovih osnovnih načela ili da su s njima tijesno povezani. To važi i za tzv. "velike i vječite etičke teme i dileme" koje razmatraju odnose između liječnika (medicinskih radnika) i pacijenata, dužnosti i prava jednih i drugih, pitanje medicinske tajne, problem suicida, eutanazije, namjernog prekida trudnoće kao i mnoge druge. Može se to isto reći i za pravne norme koje se odnose na medicinu. O svemu tome biti će riječi u tekstu koji slijedi. Da bi izbjegli ponavljanje i učinili tekst razumljivijim, ove će teme biti razmatrane u sklopu deklaracija, rezolucija i drugih dokumenata, u poglavljima koja slijede.

U tekstu koji slijedi posebno će biti razmatrani pravo pacijenta na informiranost i samoodređenje odnosno na tzv. "informiranu suglasnost", medicinska tajna i eutanazija. Razlozi za to su brojni. Najvažniji je taj da načelo poštovanja ličnosti i autonomije pacijenta nameće medicini obavezu da svoj tradicionalni paternalistički odnos sa pacijentom radikalno promjeni i usaglasi i sa ovim načeloom. To stvara mnoge nove etičke i pravne probleme i dileme koje treba riješiti.

